पृथ्वी के पास से खामोशी से गुजर गया क्षुद्र ग्रह  
हमारी धरती से अगर यह पिंड टकरा जाता, तो 15 परमाणु बमों के जितनी शक्ति से तबाही होती, लेकिन धरती से जितनी दूरी चंद्रमा की है, उससे 10 गुना दूरी से यह खगोलीय पिंड गुजर गया।
पृथ्वी के करीब से एक क्षुद्र ग्रह खामोशी से गुजर गया। हमारी धरती से अगर यह पिंड टकरा जाता, तो 15 परमाणु बमों के जितनी शक्ति से तबाही होती, लेकिन धरती से जितनी दूरी चंद्रमा की है, उससे 10 गुना दूरी से यह खगोलीय पिंड गुजर गया।  'डेली मेल' के अनुसार, अंतरिक्ष वैज्ञानिकों ने हफ्ते भर पहले सिगार के आकार के इस क्षुद्र ग्रह को देखा और इसकी पहचान जीपी59 के तौर पर की। रिपोर्ट में कहा गया कि 50 मीटर लंबे इस पिंड से छोटे आकार का एक देश नष्ट हो जाता।  पृथ्वी से चंद्रमा की दूरी 2,38,857 मील है, जबकि 11 इंच के टेलीस्कोप से रिकॉर्ड किया गया यह पिंड बिना ध्यान में आए हमारी धरती से 20,85,321 मील की दूरी से गुजर गया।  नासा के वैज्ञानिक डॉन योमेंस ने कहा, जीपी59 करीब 50 मीटर लंबा है और हमारा मानना है कि इसके घूमने की अवधि साढ़े सात मिनट है। इस वजह से पिंड की चमक हर चार मिनट पर बदल जाती।